Diari Oficial de la Generalitat Valenciana


Sumari del DOGV 8460, del 09-01-2019 (2019/57)

RESOLUCIÓ de 26 de desembre de 2018, de la Vicepresidència i Conselleria d'Igualtat i Polítiques Inclusives, per la qual es convoquen subvencions en matèria d'igualtat en la diversitat per a l'exercici 2019.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8460

Data del DOGV
:   09-01-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/57


Data del document
:   26-12-2018

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ de 26 de desembre de 2018, de la Vicepresidència i Conselleria d'Igualtat i Polítiques Inclusives, per la qual es convoquen subvencions en matèria d'igualtat en la diversitat per a l'exercici 2019. [2019/57]  
La Vicepresidència i Conselleria d'Igualtat i Polítiques Inclusives té entre els seus objectius prioritaris el foment i el desenvolupament del valor de la igualtat en la diversitat. El respecte i reconeixement social de la diversitat sexual, de gènere, familiar, ètnica, cultural, lingüística, religiosa i de creença i, en conseqüència, l'aplicació del principi d'igualtat de tracte i no discriminació en les polítiques públiques de la Comunitat Valenciana ?per motiu d'orientació sexual, identitat de gènere, ètnia, cultura, procedència, religió, creença, situació de pobresa, diversitat funcional o qualsevol altra causa- resulten reconeguts com a valors innegociables.  
La Direcció General de l'Agència Valenciana d'Igualtat en la Diversitat és l'òrgan directiu de la Secretaria Autonòmica d'Inclusió i de l'Agència Valenciana de la Igualtat al qual corresponen les funcions relacionades amb la política d'igualtat, especialment les polítiques de LGTBI, diversitat familiar, de diversitat ètnica, religiosa i de culte, per a la no discriminació i garantia d'igualtat d'oportunitats.  
Mitjançant l'Ordre 13/2016, de 31 de maig, de la Vicepresidència i Conselleria d'Igualtat i Polítiques Inclusives, publicada en el Diari Oficial de Generalitat Valenciana, modificada parcialment per l'Ordre 11/2018, de 28 de novembre, de la Vicepresidència i Conselleria d'Igualtat i Polítiques Inclusives, s'estableixen les bases reguladores de la concessió d'ajudes a les entitats, per a finançar programes de suport a la igualtat en la diversitat.  
De conformitat amb el que disposa l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Convocatòria  
La Conselleria d'Igualtat i Polítiques Inclusives convoca subvencions en matèria d'igualtat en la diversitat, en règim de concurrència competitiva, conforme al que disposen l'article 22.1 de la Llei 38/2003, de 17 de novembre, general de subvencions, i l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
La tramitació d'aquesta convocatòria s'inicia, una vegada presentat el projecte de Llei de pressupostos de la Generalitat per a l'any 2019 i abans de la seua aprovació, de conformitat amb els articles 41, 166 i 167 de la citada Llei 1/2015.  
Aquesta convocatòria d'ajudes es realitza pel procediment de tramitació anticipada d'expedients de despesa, previst en l'Ordre de 26 de setembre de 1994, de la Conselleria d'Economia i Hisenda. El projecte de la Llei de pressupostos de la Generalitat per a l'exercici 2019 preveu cinc línies que donen empara a aquesta convocatòria, en els termes concrets que s'indiquen més endavant. No obstant això, l'eficàcia d'aquesta convocatòria queda condicionada a l'existència, en els pressupostos de la Generalitat per a l'exercici 2019, de crèdit adequat i suficient per a atendre les ajudes previstes per aquesta resolució.  
Una vegada aprovats els pressupostos de la Generalitat per a l'exercici 2019, la Conselleria d'Igualtat i Polítiques Inclusives publicarà en el Diari Oficial de la Generalitat Valenciana, una resolució especificant cada línia pressupostària amb l'import definitiu que es destina a aquesta.  
  
  
Segon. Finalitat de les subvencions  
La finalitat de les subvencions que es convoquen és finançar els programes d'interés general en matèria d'igualtat en la diversitat, a través dels projectes que concretament es relacionen en l'annex A de la present resolució i aquells altres d'interés general que proposen les entitats que resulten seleccionades, de conformitat amb el que estableix la Llei 1/2015 esmentada, i amb això afavorir les polítiques actuals de la Generalitat destinades a aprofundir en el foment i el desenvolupament del valor de la diversitat, la igualtat i la no discriminació. En el context descrit aquesta convocatòria va dirigida al sector de les famílies, al col·lectiu de les persones lesbianes, gais, trans, bisexuals i intersexuals (d'ara endavant LGTBI), al poble gitano, a la igualtat de tracte i a les víctimes de la violència de les conductes d'odi.  
Els imports màxims estimats a finançar per cada programa i la seua finalitat corresponent, segons el projecte de Llei de pressupostos de la Generalitat per a l'exercici 2019, són els següents:  
  
Denominació de la línia: Programa per a la igualtat i la inclusió del poble gitano.  
Finalitat: donar suport als programes i actuacions dirigides a aconseguir la igualtat i inclusió del poble gitano en tots els àmbits i, especialment, en aquells que es consideren prioritaris per a l'Estratègia valenciana per a la igualtat i la inclusió del poble gitano.  
Línia de subvenció: S1331000.  
Import màxim estimat: 800.000 ?.  
  
Denominació de la línia: Programa per a la igualtat de lesbianes, gais, transsexuals, bisexuals i intersexuals.  
Finalitat: Donar suport a programes i actuacions que contribuïsquen al benestar i la igualtat de lesbianes, gais, trans, bisexuals i intersexuals.  
Línia de subvenció: S5151000.  
Import màxim estimat: 200.000 ?.  
  
Denominació de la línia: Programa escoles de famílies.  
Finalitat: Donar suport als programes que contribuïsquen al benestar de les famílies, en el marc de la igualtat en la diversitat, proporcionant els recursos i habilitats per a la solució dels conflictes.  
Línia de subvenció: S6489000.  
Import màxim estimat: 250.000 ?.  
  
Denominació de la línia: Programes de promoció de la diversitat familiar.  
Finalitat: Finançament de programes que tinguen per objecte la defensa i la promoció dels diferents tipus de famílies, segons la seua estructura i composició (nombroses, monoparentals, homoparentals, etc.) i la cerca de beneficis per a elles.  
Línia de subvenció: S7108000.  
Import màxim estimat: 300.000 ?.  
  
Denominació de la línia: Programa igualtat de tracte i no discriminació.  
Finalitat: Donar suport als programes i actuacions dirigits a la igualtat de tracte i no discriminació dels col·lectius de la diversitat, així com a la lluita contra els delictes d'odi i l'atenció de les víctimes.  
  
Línia de subvenció: S6735000.  
Import màxim estimat: 250.000 ?.  
  
Tercer. Entitats beneficiàries. Requisits per a sol·licitar la subvenció i forma d'acreditar-los  
Poden ser beneficiàries les entitats que complisquen els requisits indicats en l'article 2 de l'Ordre.  
No obstant el que s'ha exposat, cal tindre en compte que no són subvencionables els projectes d'entitats que ja han sigut finançats íntegrament per aquesta o una altra administració, o entitat.  
  
Quart. Sol·licituds i documentació  
1. Sol·licitud i termini de presentació  
1.1. Model i presentació de sol·licituds  
De conformitat amb el que preveu la disposició addicional tercera de l'Ordre 13/2016, les sol·licituds de subvenció s'han de presentar exclusivament per via telemàtica, mitjançant la signatura electrònica pròpia de l'entitat sol·licitant o la de la persona que la represente. A l'efecte de participació en aquesta convocatòria, es considera que la mateixa subscripció de la sol·licitud de subvenció per les entitats susceptibles de ser beneficiàries, per si mateixes o per representant, implica la capacitat jurídica i d'obrar necessària per a:  
- Sol·licitar l'ajuda.  
- Permetre, si escau, l'accés a la Plataforma Autonòmica d'Interoperabilitat, per a comprovar el compliment de les obligacions tributàries, amb la hisenda estatal i autonòmica, i amb la seguretat social.  
- Designar el compte bancari on es transferirà, si escau, la subvenció.  
- Assumir les declaracions responsables de no concurrència de causa legal per a obtindre la condició de persona beneficiària (article 13 de la Llei 38/2003, general de subvencions).  
S'ha de presentar una sol·licitud telemàtica per cada projecte del qual se sol·licita subvenció.  
La sol·licitud telemàtica està accessible en la seu electrònica de la Generalitat, https://sede.gva.es i consta d'una part general (comuna per a totes les sol·licituds de subvenció a la Generalitat) i d'una part específica corresponent a aquesta convocatòria. En la part específica s'indiquen expressament els conceptes globals subvencionables que determinen el pressupost total del projecte. És obligatori desglossar aquest concepte, indicant cada despesa subvencionable que resulta inclosa en aquest.  
Les sol·licituds han d'anar dirigides a la direcció territorial a la qual correspon la instrucció de l'expedient. Per a això, en la sol·licitud telemàtica s'ha d'indicar la província a la direcció territorial de la qual correspon la instrucció dels expedients segons el que disposa l'article 10 de l'Ordre 13/2016, concretament:  
La instrucció de l'expedient correspon a la direcció territorial en l'àmbit territorial de la qual l'entitat proposa la realització del projecte. No obstant això, en el cas de presentació de projectes de naturalesa integral, que es desenvolupen en més d'una província, la seua instrucció correspon a la direcció territorial on l'entitat té la seu o delegació permanent.  
A l'efecte d'aquesta convocatòria, s'entén per projecte integral aquell que es desenvolupe en més d'una província i justifica la necessitat d'intervenció social de manera coordinada i simultània. També quan un mateix projecte inclou continguts de diversos dels àmbits o àrees del programa sol·licitat (per exemple, salut, educació, sensibilització o anàlegs).  
Cada projecte ha d'adequar-se preferentment als àmbits d'actuació establits en l'annex A, sense perjudici que les entitats puguen presentar altres projectes que consideren adequats per a complir l'objecte del programa.  
En el cas que l'òrgan instructor no considere justificada la integralitat d'un projecte, requerirà a l'entitat sol·licitant el seu desglossament per àmbits i conceptes. Si no s'atén aquest requeriment, es considerarà que l'entitat desisteix de la seua sol·licitud, en els termes previstos en l'article 68 de la Llei 39/2015, d'1 d'octubre, del procediment administratiu comú de les administracions públiques.  
1.2. Documentació  
A la sol·licitud telemàtica, s'han d'adjuntar necessàriament els documents que a continuació s'indiquen:  
1.2.1. Memòria explicativa del projecte i de l'entitat  
La memòria explicativa serveix per a la valoració del projecte juntament amb la informació proporcionada en la sol·licitud telemàtica. L'entitat que sol·licita l'ajuda ha de justificar la concurrència dels criteris objectius que, conforme a l'article 5 de l'Ordre 11/2018, justifiquen la valoració del mèrit que s'invoca. Especialment, per a valorar els mèrits indicats en els apartats 1.g, 1.h i 2.c de l'article esmentat, cal acreditar els acords necessaris, l'existència de plans d'igualtat, si escau, o el finançament extern sol·licitat o obtingut. No es tenen en compte les aportacions de recursos propis inferiors al 10 % del pressupost del projecte, a l'efecte de valoració en l'apartat 2.b de l'article 5 de l'Ordre 11/2018.  
La informació anterior ha d'organitzar-se dins de l'estructura següent:  
A) Descripció del projecte.  
- Justificació de la necessitat social del projecte.  
- Objectius generals i específics del projecte.  
- Nombre i perfil de persones beneficiàries.  
- Actuacions i activitats.  
- Metodologia de desenvolupament del projecte.  
- Cronograma, amb un calendari concret d'actuacions.  
- Resultats previstos.  
- Indicadors d'avaluació i control del projecte.  
- Innovació social del projecte.  
- Relació de centres i entitats amb els quals es desenvoluparà el projecte.  
- Perspectiva de gènere del projecte.  
- Treball amb grups vulnerables.  
- Ús del valencià.  
B) Viabilitat econòmica del projecte.  
- Explicació de l'adequació del pressupost per al desenvolupament del projecte.  
- Explicació dels recursos propis i preexistents de l'entitat.  
- Explicació de les aportacions d'altres entitats.  
C) Estructura, experiència i trajectòria de l'entitat.  
- Gestió de programes iguals o anàlegs subvencionats en anys anteriors i resultats aconseguits.  
- Estructura de l'entitat: persones associades i voluntàries.  
- Recursos humans: personal contractat amb què compta l'entitat i amb el qual pot comptar per al desenvolupament del projecte.  
- Persones voluntàries que participen en l'execució del projecte.  
- Implantació de sistemes de qualitat.  
La memòria explicativa ha de tindre una extensió màxima de quinze pàgines, en grandària i format estàndard. S'ha d'annexar a la sol·licitud telemàtica en arxiu PDF.  
1.2.2. Si no s'autoritza la consulta de dades telemàtiques, s'ha de presentar la documentació següent:  
- Certificat d'estar al corrent en el compliment d'obligacions tributàries amb l'Agència Estatal d'Administració Tributària.  
- Certificat d'estar al corrent en el compliment d'obligacions tributàries amb la hisenda autonòmica.  
- Certificat d'estar al corrent en el compliment de les obligacions davant de la Seguretat Social.  
1.2.3. Targeta CIF de l'entitat sol·licitant.  
1.2.4. Estatuts vigents de l'entitat.  
1.2.5. Certificat Sistema de Qualitat.  
1.2.6. Declaració responsable de no concórrer en l'entitat sol·licitant les circumstàncies assenyalades en l'article 13.2 de la Llei 38/2003, de 17 de novembre, general de subvencions.  
1.2.7. En el supòsit de variació de les dades de la persona que acredite la representació legal de l'entitat que consten en el Registre General dels Titulars d'Activitats de Serveis i Centres d'Acció Social de la Comunitat Valenciana, ha d'acreditar-se de forma fefaent la nova representació legal.  
No es tindran en compte les dades que no consten entre la documentació completa que conforma cada sol·licitud de subvenció.  
La constatació de dades no certes en qualsevol dels documents que conformen la sol·licitud de l'entitat, pot comportar la inadmissió a tràmit de la sol·licitud a més de les responsabilitats que poden correspondre segons la legislació vigent.  
En cas que l'entitat sol·licite que la transferència de la subvenció es realitze en un compte que no conste d'alta en la Generalitat, ha d'emplenar el model de domiciliació que s'adjunta com a annex III i presentar-lo de forma presencial davant de la direcció territorial competent per a la valoració de la sol·licitud.  
1.3. Termini de presentació de sol·licituds  
El termini de presentació de les sol·licituds és d'un mes a comptar des de l'endemà de la publicació d'aquesta resolució en el Diari Oficial de la Generalitat Valenciana.  
  
Cinqué. Instrucció i proposta de resolució del procediment.  
D'acord amb el que preveu l'article 10 de l'Ordre 13/2016, és competent per a l'ordenació i instrucció del procediment la direcció territorial de la província en l'àmbit territorial de la qual es pretén portar a efecte el projecte.  
Per al cas que l'entitat plantege un projecte integral, la instrucció correspon a la direcció territorial on l'entitat té la seua seu o delegació permanent.  
De conformitat amb el que estableix l'article 45.1b de la Llei 39/2015, d'1 d'octubre, del procediment administratiu comú de les administracions públiques, durant la instrucció de l'expedient es publicaran tots els requeriments d'esmena en la web de la Direcció General de l'Agència Valenciana d'Igualtat en la Diversitat, http://www.inclusio.gva.es/web/igualdad-diversidad.  
En aplicació de l'article 22.1 de la Llei 38/2003, de 17 de novembre, i dels articles 5 i 6 de l'Ordre 11/2018 i 11, 12 i 13 de l'Ordre 13/2016, cada direcció territorial ha de donar compte de les sol·licituds instruïdes a la comissió d'avaluació, que ha d'assignar la valoració que es proposa per a aquestes i la quantia de l'ajuda.  
En el cas que la quantia de l'ajuda proposada siga inferior al 50 % de la sol·licitada, es pot instar a les entitats corresponents perquè reformulen la sol·licitud i ajusten els compromisos i les condicions a la subvenció que es proposa.  
La llista de les entitats que han de reformular la sol·licitud es publicarà en la pàgina web de la Direcció General de l'Agència Valenciana d'Igualtat en la Diversitat, http://www.inclusio.gva.es/web/igualdad-diversidad, amb indicació del termini per a presentar la reformulació. Totes les entitats instades a reformular la sol·licitud han d'emplenar l'annex 1, encara que no es modifiquen les actuacions inicialment previstes en l'execució del projecte i es tracte solament d'un ajust pressupostari.  
La reformulació de sol·licituds ha de respectar l'objecte, les condicions i la finalitat de la subvenció, així com els criteris de valoració establits respecte de les sol·licituds o peticions. En cas contrari es resoldrà la denegació de la sol·licitud.  
El projecte reformulat ha d'identificar tots els canvis en les activitats que, si escau, s'efectuen. Així mateix, s'ha de relacionar la nova previsió de despeses, desglossada, en el model que s'adjunta a aquesta resolució com a annex I.  
Seguidament, la comissió d'avaluació ha de formular la proposta de resolució, que ha de contindre per cada programa:  
1. Sol·licituds de subvenció de projectes que han resultat inadmeses, per la causa indicada en cada cas, i resulten excloses del procés de valoració.  
2. Resultat de la valoració dels projectes.  
3. Projectes subvencionats i quantia de l'ajuda.  
4. Projectes no subvencionables, degudament motivats.  
La comissió d'avaluació ha d'elevar la proposta de subvenció a la Direcció General de l'Agència Valenciana d'Igualtat en la Diversitat per a la seua resolució.  
  
Sisé. Criteris de valoració  
Els criteris objectius de valoració de les sol·licituds presentades són els establits en l'article 5 de l'Ordre 11/2018. S'ha de tindre en compte el següent:  
1) Qualitat tècnica del programa o activitat. Es valorarà fins a un màxim de 50 punts, com a resultat de ponderar els aspectes següents:  
  
a) Avaluació de les necessitats socials, fins a un màxim de 10 punts: justificació de l'existència de la necessitat social que el programa pretén satisfer tenint en compte la insuficient o inexistent cobertura pública o privada d'aquesta.  
b) Determinació dels objectius, fins a un màxim de 6 punts: es valoraran els objectius que es pretenen aconseguir i com aquests ajuden a pal·liar les necessitats detectades.  
c) Persones beneficiàries del programa, fins a un màxim de 3 punts: es valorarà amb un punt quan el nombre de persones beneficiàries siga menor de 50, o amb dos punts si en són 50 o més. Així mateix, es valorarà amb 1 punt addicional que aquestes persones siguen d'un col·lectiu determinat dins dels col·lectius de la diversitat.  
d) Contingut tècnic del programa, fins a un màxim de 8 punts: es valorarà el contingut tècnic del programa i la seua adequació a l'objectiu proposat, el calendari de realització i la descripció de les activitats concretes que es pretenen portar a terme.  
e) Indicadors d'avaluació i control, fins a un màxim de 4 punts: es valorarà que els indicadors d'avaluació i control dels programes mesuren el desenvolupament i correcta implementació dels objectius marcats.  
  
f) Innovació social, fins a un màxim de 3 punts: es valorarà la innovació com a part del desenvolupament del projecte, especialment quant a la participació de la ciutadania, ús de tecnologies i metodologies innovadores.  
g) Col·laboració amb altres entitats o administracions públiques, fins a un màxim de 5 punts: es valorarà la cohesió entre l'entitat sol·licitant i la resta de les existents en l'àmbit, a fi de disposar d'una major informació amb vista a prestar un servei integral al col·lectiu que justifica l'ajuda.  
h) Inclusió de la perspectiva de gènere, fins a un màxim de 5 punts: es valorarà l'ús del llenguatge inclusiu i la consideració especial del programa en els seus continguts cap a les dones.  
i) Promoció dels col·lectius vulnerables, fins a un màxim 4 punts: es valorarà que el projecte tinga en compte l'especificitat de persones en situació de dependència, diversitat funcional, joves tutelades o extutelades o receptores de la Renda valenciana d'inclusió.  
j) Ús del valencià en les activitats i publicacions, fins a un màxim de 2 punts: es valorarà l'ús del valencià tant en la presentació del projecte, en les seues activitats i accions, així com en el material de difusió.  
  
2) Viabilitat econòmica del programa o activitat. Es valorarà fins a un màxim de 25 punts, com a resultat de ponderar els aspectes següents:  
  
a) Adequació del pressupost a la finalitat, fins a un màxim de 15 punts: es valorarà l'adequació del pressupost previst a les accions presentades i en relació amb els objectius finals, així com el cost mitjà per persona usuària.  
b) Aportació de recursos propis, fins a un màxim de 5 punts: es valorarà l'afectació al projecte de recursos humans i materials preexistents de l'entitat o finançament propi.  
c) Aportacions externes públiques o privades, fins a un màxim de 5 punts: es valorarà l'aportació d'ajudes complementàries per part d'altres entitats públiques o privades per a l'execució del programa.  
3) Estructura, capacitat de gestió, experiència i trajectòria de l'entitat sol·licitant en la realització de projectes, programes i activitats de caràcter anàleg als previstos en aquesta convocatòria. Fins a un màxim de 25 punts.  
a) Experiència en la gestió de programes i activitats socials iguals o anàlegs, fins a un màxim de 10 punts: es valorarà, 2 punts per any, la posada en pràctica anterior per l'entitat, de programes anàlegs així com el seu resultat acreditat.  
b) Estructura i capacitat de gestió de l'entitat sol·licitant, fins a un màxim de 5 punts: es valorarà l'adequació de l'estructura de l'entitat, i del nombre de persones associades i voluntàries, en relació amb la gestió dels programes per als quals se sol·licita l'ajuda.  
c) Adequació de recursos humans, fins a un màxim de 4 punts: es valorarà l'adequació dels recursos humans, tant preexistents com de nova incorporació, que s'adscriuen als diferents programes.  
  
d) Voluntariat, fins a un màxim de 4 punts: es valorarà que el programa compte amb personal voluntari, valorant-se amb 1 punt quan la ràtio de persona voluntària per persones beneficiàries siga de menys d'un 20 %, i amb 2 quan siga superior. Així mateix, es valorarà amb 2 punts que l'entitat haja desenvolupat accions formatives per al personal voluntari per a l'execució de les seues tasques dins del programa.  
  
e) Compromís de l'entitat amb una gestió de qualitat, fins a un màxim de 2 punts: es valorarà l'acreditació de l'efectiva implantació en l'entitat de sistemes d'autoavaluació de les activitats i programes executats per l'entitat.  
  
Seté. Despeses subvencionables i no subvencionables  
Són subvencionables les despeses corrents que de manera indubtable responguen a la naturalesa del projecte subvencionat, resulten necessàries per a la seua execució i es realitzen durant l'any 2019.  
Es considera despesa realitzada la que ha sigut efectivament pagada amb anterioritat a la finalització del període de justificació previst en aquesta convocatòria.  
En el cas que qualsevol de les despeses subvencionables puga correspondre, a més del projecte objecte de subvenció a altres serveis propis de l'entitat sol·licitant, tal circumstància ha de posar-se de manifest mitjançant el desglossament concret de la despesa i la imputació corresponent a l'execució del projecte.  
La subvenció concedida s'ha de destinar a les despeses corrents que s'especifiquen en la sol·licitud i que poden consistir en algun dels següents conceptes vinculats a l'execució del projecte subvencionat:  
  
- Retribucions i despeses de personal directament lligat al desenvolupament del projecte. Són subvencionables els salaris bruts, les quotes de la Seguretat Social a càrrec de l'empresa i altres costos salarials com pagues extraordinàries, etc., reportats durant el període d'execució i en funció del percentatge de dedicació al projecte.  
En el cas de personal contractat expressament per a l'execució del projecte, es poden imputar tots els seus costos salarials, si se'n justifica la contractació en exclusivitat per al projecte, aportant còpia del respectiu contracte de treball.  
- Arrendament de locals, en el percentatge corresponent als períodes d'ús per a l'execució del projecte subvencionat.  
- Despeses de locomoció i dietes, si es justifica la relació directa de la despesa amb el desenvolupament del projecte, fins a un màxim del 8 % de l'import total del projecte. Les quanties màximes d'aquestes s'han d'ajustar, per analogia, al que s'estableix en el Decret 24/1997, d'11 de febrer, del Consell.  
- Despeses de material, específic del projecte.  
- Assegurances d'accidents o responsabilitat civil afectes al projecte subvencionat.  
- Despeses menors de reparació, manteniment i conservació de béns necessaris per al desenvolupament dels projectes, fins a un import total màxim del 5 % de la subvenció concedida, sense que aquest percentatge supere els 500 euros.  
- Adquisició de material d'oficina no inventariable.  
- Subministraments del local, en el percentatge corresponent als períodes d'ús per a l'execució del projecte.  
- Despeses necessàries per a la difusió i publicitat del projecte.  
- Despeses relatives a la realització de cursos en execució del projecte subvencionat i dirigits a les persones beneficiàries d'aquest.  
- Despeses derivades de la celebració de jornades, seminaris, i activitats, vinculades al projecte subvencionat.  
- Despeses d'assessoria fiscal, laboral o comptable, fins al 10 % de l'import subvencionat del projecte.  
- Els tributs quan l'entitat beneficiària de la subvenció els abona efectivament, i en justifica la no exempció. Per exemple, l'IVA és subvencionable quan l'entitat beneficiària el paga i no se'l dedueix posteriorment.  
No són subvencionables, entre d'altres, les despeses següents:  
- Les despeses i els pagaments que hagen sigut realitzats fora dels terminis d'execució del projecte i de la justificació, respectivament.  
- Despeses associades a personal que no desenvolupe la seua labor en el projecte. Honoraris i indemnitzacions de qualsevol tipus als òrgans directius de l'entitat beneficiària.  
- Béns de caràcter inventariable: l'adquisició de mobiliari, equips informàtics o de telefonia, i d'altres anàlegs.  
- La realització de despeses d'inversió.  
- Inversions finançades mitjançant arrendament financer (lísing) i rènting.  
- Interessos deutors dels comptes bancaris, recàrrecs, despeses derivades d'operacions de crèdit, ni despeses financeres, així com qualsevol despesa derivada d'una inadequada o insuficient gestió dels fons públics.  
- Sancions administratives i penals, així com les despeses de procediments judicials.  
- Els impostos indirectes (IVA) quan siguen susceptibles de recuperació o compensació, i els impostos personals sobre la renda (IRPF).  
- Despeses extres d'hotel i despeses sumptuàries de qualsevol naturalesa.  
  
Huité. Quantia de les ajudes  
La quantia de les ajudes es determinarà en aplicació del que disposa l'article 6 de l'Ordre 11/2018, atenent les especificacions següents:  
La quantitat econòmica de l'ajuda es determina de manera proporcional a la puntuació obtinguda pel projecte avaluat, el pressupost acceptat de les despeses subvencionables per a l'execució del projecte, i el límit pressupostari fixat per a la línia de subvenció corresponent.  
  
Per a obtindre ajuda és necessari haver obtingut almenys 50 punts en la valoració del projecte segons el que estableix l'article 5 de l'Ordre 11/2018. A més, és necessari aconseguir almenys 15 punts en l'apartat 1, 8 punts en l'apartat 2 i 8 punts en l'apartat 3 de l'article 5 de l'Ordre 11/2018.  
En cap cas, la quantia sol·licitada per a l'execució de cada projecte pot ser superior al 25 % de la línia de subvenció corresponent al projecte, a excepció dels projectes integrals, que poden arribar al 50 %. En cas que se supere, el pressupost s'ha de reduir fins a aquest límit.  
  
En cap cas el sumatori de les quanties sol·licitades, inclosos les de projectes integrals, dels diferents projectes susceptibles de ser finançats per a una mateixa entitat serà superior al 50 % de l'import establit de la línia de subvenció. En cas que se supere, es reduirà el pressupost dels programes susceptibles de ser finançats de manera proporcional.  
  
A l'efecte de determinar la quantia individualitzada de la subvenció que haja de correspondre al projecte, la Comissió d'Avaluació de les ajudes objecte de la present ordre de bases, pot aplicar, si escau, el que disposa l'article 170.2 de la Llei 1/2015, de 6 de febrer, d'hisenda pública del sector públic instrumental i de subvencions, i modificar en congruència la quantia de subvenció sol·licitada.  
  
Nové. Resolució i recursos  
El termini màxim per a resoldre i publicar la resolució d'aquest procediment és de sis mesos a partir de la publicació de la resolució que especifique l'import dels crèdits que es destinen a cada una de les línies d'aquesta convocatòria. Transcorregut el termini esmentat sense que s'haja publicat, les entitats interessades poden entendre desestimades les seues sol·licituds per silenci administratiu. Tot això, sense perjudici que subsistisca l'obligació legal de l'Administració de resoldre expressament sobre la petició formulada.  
  
La resolució de concessió de les ajudes ha d'indicar expressament els projectes subvencionats per cada programa, l'import de l'ajuda concedida i, si escau, les condicions a les quals estiga subjecta aquesta concessió.  
La resolució per la qual es concedisquen o deneguen les subvencions es publicarà en el Diari Oficial de la Generalitat Valenciana i en la pàgina web de la Direcció General de l'Agència Valenciana d'Igualtat en la Diversitat, http://www.inclusio.gva.es/web/igualdad-diversidad, d'acord amb l'article 45 de la Llei 39/2015, d'1 d'octubre, del procediment administratiu comú de les administracions públiques.  
  
El director general de l'Agència Valenciana d'Igualtat en la Diversitat és l'òrgan competent per a la resolució del procediment, per delegació de la vicepresidenta del Consell i consellera d'Igualtat i Polítiques Inclusives. Així mateix, és l'òrgan competent per a modificar els terminis d'execució de la convocatòria, si això fora necessari. La resolució posa fi a la via administrativa.  
Contra aquesta resolució, de conformitat amb els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, es pot interposar potestativament recurs de reposició en el termini d'un mes o directament recurs contenciós administratiu en el termini de dos mesos a comptar des de l'endemà de la publicació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Deu. Règim de deslliuraments de pagament  
De conformitat amb el que estableix l'article 171 de la Llei 1/2015, d'hisenda pública del sector públic instrumental i de subvencions, i llevat que la Llei de Pressupostos de la Generalitat per a l'exercici 2019 permeta un règim de deslliurament de transferències corrents diferent, el pagament de les ajudes incloses en aquesta convocatòria s'efectuarà ajustant-se al règim següent:  
1. Després de la publicació de la resolució de concessió es lliurarà immediatament el 30 % de la subvenció.  
2. La resta es lliurarà una vegada l'entitat justifique, en el termini que s'indique en la resolució de concessió, la realització de la totalitat del projecte subvencionat.  
  
Onze. Justificació de despeses  
De conformitat amb l'article 17 de l'Ordre 13/2016, les entitats beneficiàries han de justificar l'import de la subvenció concedida. La justificació de les ajudes s'ha d'efectuar de la manera següent:  
1. Justificació de despeses corresponents a l'import de la subvenció atorgada.  
1.1. Despeses de personal imputades al projecte. S'han d'acreditar, si escau, mitjançant els documents següents:  
- Contractes del personal adscrit totalment o parcialment al projecte subvencionat.  
- Nòmines del personal.  
- TC1 i TC2 (relació nominal del personal treballador per al compte de cotització de l'entitat beneficiària) dels mesos imputats a la subvenció. En el document s'han d'assenyalar, si escau, les línies corresponents al personal treballador que imputen hores al projecte. El model TC1 ha d'estar mecanitzat o segellat per l'entitat bancària i pot ser substituït pel rebut de liquidació de cotitzacions, també segellat o mecanitzat per l'entitat bancària, o pel rebut bancari que acredita el pagament de la Seguretat Social per cada un dels mesos imputats.  
  
- Model 111 i 190, si escau.  
Per a provar el pagament efectiu de les nòmines del personal imputades al projecte, l'entitat ha d'aportar:  
- Transferència bancària. Ha d'identificar-se la persona destinatària, l'import i la data d'aquesta. És important tindre en compte que no és vàlida l'ordre de pagament; es requereix el justificant bancari o, si escau, un certificat bancari en el qual es recullen els apartats esmentats anteriorment, signat i segellat per l'entitat financera en qüestió.  
  
- Remeses. En cas que els justificants de pagament estiguen pel total del personal treballador, ha de presentar-se el desglossament per treballadora o treballador en els documents següents:  
- Certificat bancari que acredite que en la remesa bancària presentada s'inclouen els pagaments del personal treballador imputat. El certificat ha de detallar el número de remesa, la data, els noms del personal treballador, la nòmina pagada i l'import.  
- Talons bancaris. A cada taló s'ha d'annexar el justificant bancari que n'acredite el cobrament.  
Per a provar el pagament efectiu de les despeses de Seguretat Social l'entitat ha d'aportar:  
- Documents TC1 i TC2 en els quals aparega el segell de compensació (segell de pagament efectiu, no de registre o de recepció) o el pagament efectiu de l'entitat financera corresponent. El TC2 pot no contindre el segell de compensació sempre que estiga acompanyat d'un rebut bancari o d'un TC1 o rebut de liquidació de cotitzacions que continguen el segell de compensació.  
- Quan els pagaments a la Seguretat Social es realitzen pel sistema RED (remissió electrònica de documents) el pagament s'ha de justificar de la manera següent:  
- Si el pagament es fa per domiciliació bancària, mitjançant el deute realitzat en el compte bancari.  
- Si el pagament s'efectua a través d'una entitat financera, mitjançant el rebut de liquidació de cotitzacions segellat o validat mecànicament per l'entitat financera.  
- Si el pagament es fa a través d'altres canals, s'ha de justificar per mitjà del rebut de liquidació de cotitzacions i el justificant bancari de pagament.  
1.2. Despeses en assegurances. En la justificació ha de constar sempre la còpia confrontada de la pòlissa de l'assegurança i el rebut bancari de l'abonament.  
La còpia de la pòlissa de l'assegurança ha de detallar el període de cobertura i el número o nom de les persones assegurades, així com identificar el projecte.  
1.3. Despeses en arrendaments de locals afectes al projecte. Aquesta despesa s'ha de justificar per mitjà dels documents següents:  
- Còpia del contracte d'arrendament.  
- Justificants acreditatius del pagament.  
- Justificants d'ingrés de retencions i ingressos a compte de l'IRPF en relació amb rendiments procedents de l'arrendament d'immobles urbans (models 115 i 180).  
1.4. Factures i altres justificants de despesa.  
En la justificació d'altres despeses, en les factures que es relacionen com a justificants de despesa, ha de reflectir-se:  
- Número i, si n'hi ha, sèrie.  
- Data d'expedició. La data ha d'estar compresa en el termini d'execució del projecte i/o de justificació.  
Hi ha de fer-se constar la data en què s'han efectuat les operacions que es documenten o en la qual, si escau, s'ha rebut el pagament anticipat, sempre que es tracte d'una data diferent de la d'expedició de la factura.  
- Nom i cognoms, raó o denominació social completa, tant de la persona obligada a expedir factura com de la destinatària de les operacions.  
- Número d'identificació fiscal atribuït per l'Administració tributària.  
- Domicili, tant de la persona obligada a expedir factura com de la destinatària de les operacions.  
- Descripció de les operacions i/o productes, en què es consignen totes les dades necessàries per a determinar la base imposable de l'impost (definit pels articles 78 i 79 de la Llei 37/1992, de 28 de desembre, de l'impost sobre el valor afegit, d'ara endavant Llei de l'impost) corresponent a aquelles i l'import, incloent-hi el preu unitari sense impost d'aquestes operacions, així com qualsevol descompte o rebaixa que no estiga inclòs en aquest preu unitari.  
- El tipus impositiu o tipus impositius, si escau, aplicats a les operacions.  
- La quota tributària que, si escau, es repercutisca, que ha de consignar-se per separat.  
- En el cas que l'operació estiga exempta de l'impost, una referència a les disposicions corresponents de la Directiva 2006/112/CE, de 28 de novembre, relativa al sistema comú de l'impost sobre el valor afegit, o als preceptes corresponents de la Llei de l'impost o indicació que l'operació està exempta.  
- En cas d'aplicació del règim especial de les agències de viatges, ha de portar la llegenda «Règim especial de les agències de viatges».  
  
Ha d'especificar-se per separat la part de base imposable corresponent a cada una de les operacions que es documenten en una mateixa factura, quan es documenten operacions que estiguen exemptes de l'impost sobre el valor afegit i unes altres en què no.  
2. Memòria d'actuació.  
La memòria d'actuació, que s'ha de presentar després de la finalització del projecte, ha de permetre a l'òrgan que concedeix la subvenció avaluar la realització de l'activitat i el compliment de la finalitat per a la qual es va concedir la subvenció. Per a elaborar aquesta memòria s'ha d'emplenar el model disponible en la pàgina web de la Direcció General de l'Agència Valenciana d'Igualtat en la Diversitat, http://www.inclusio.gva.es/web/igualdad-diversidad. S'han d'abordar, com a mínim, els aspectes següents:  
- Memòria d'activitats realitzades.  
- Calendari de realització de les activitats.  
- Metodologia de treball.  
- Valoració de l'eficiència de les actuacions realitzades en relació amb les necessitats i problemàtica sobre la qual s'ha actuat.  
- Espais, municipis o territori sobre el qual s'ha actuat i realitzat les activitats.  
- Persones que han participat en les activitats i les que les han desenvolupades.  
- Compliment dels objectius proposats.  
- Avaluació i propostes de futur.  
Tenint en compte que la memòria té entitat per si mateixa i és la justificació de les activitats, ha de referir-se a tot allò que ja s'ha realitzat i ha conclòs, amb aportació de dades exactes i concretes, de tal manera que permeta relacionar de forma clara i transparent els documents justificatius de les despeses incorregudes i els pagaments realitzats amb les accions subvencionades.  
A la memòria d'actuació s'han d'annexar les llistes de les persones participants en les activitats de cada projecte (amb nom, cognoms i DNI).  
Sempre que s'hagen dut a terme projectes d'informació i assessorament, s'ha d'elaborar un informe en el qual cal fer constar el nombre de persones ateses i els recursos socials als quals han sigut derivades, en percentatge.  
La totalitat de la despesa anual objecte de la subvenció ha de justificar-se, com a màxim, durant el mes de gener de 2020.  
En tot cas s'ha de presentar el certificat de justificació de despeses que figura com a annex II.  
  
Dotze. Minoració i reintegrament de les subvencions concedides  
Després de la justificació total de la despesa anual objecte de subvenció, la direcció territorial competent per a la instrucció procedirà a liquidar-la. Com a conseqüència d'aquesta liquidació i, si escau, regularització, s'exigirà el reintegrament dels imports indegudament percebuts, en el cas que la justificació resulte insuficient. Així mateix, serà procedent el reintegrament de la subvenció quan s'acrediten la concurrència de qualsevol de les causes indicades en l'article 37 de la Llei 38/2003, de 17 de novembre, general de subvencions, en relació amb el 17.3.n del mateix text legal.  
  
Tretze. Compliment del tràmit de notificació prèvia a la Comissió Europea  
Aquestes ajudes no cal notificar-les a la Comissió Europea, de conformitat amb el que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, perquè no reuneix tots els requisits de l'apartat 1 de l'article 107 del Tractat de funcionament de la Unió Europea (TFUE), ja que l'activitat que se subvenciona té un impacte estrictament local i, per tant, no afecta els intercanvis comercials entre estats membres.  
  
  
Catorze. Logotip  
Les entitats que resulten beneficiàries han d'incorporar de forma visible en el material que s'utilitze el següent logotip de la Vicepresidència i Conselleria d'Igualtat i Polítiques Inclusives, una vegada recollida l'autorització de la Direcció General de l'Agència Valenciana d'Igualtat en la Diversitat:  
  
  
Per a reproduir-lo, ha de sol·licitar-se a l'adreça electrònica diversitat\_umqfmo@ffo.hz.  
S'ha d'utilitzar guardant les proporcions del model, en les ampliacions o reduccions, i s'ha de col·locar en un lloc preferencial del suport a difondre i amb la mateixa categoria que el logotip de l'organització o entitat subvencionada.  
  
Quinze. Recursos contra la convocatòria  
Aquesta resolució posa fi a la via administrativa i pot ser recorreguda potestativament en reposició, o bé es pot plantejar directament un recurs contenciós administratiu de conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 26 de desembre de 2018. La vicepresidenta del Consell i consellera d'Igualtat i Polítiques Inclusives: Mónica Oltra Jarque.  
  
  
ANNEX A  
Relació de programes objecte de la convocatòria amb càrrec a la partida pressupostària 16.02.04, programa 313.80, Igualtat en la diversitat, i el seu crèdit disponible en l'exercici 2019.   
Projectes objecte de subvenció i requisits  
  
1. Programa per a la igualtat i la inclusió del poble gitano  
Finalitat: Donar suport als programes i actuacions dirigides a aconseguir la igualtat i inclusió del poble gitano en tots els àmbits, i especialment en aquells que es consideren prioritaris per a l'Estratègia Valenciana per a la Igualtat i la Inclusió del poble gitano.  
Projectes subvencionables:  
1. Educació i Cultura  
- Escoles de famílies, foment de l'escolarització primerenca i de la participació en les AMPA.  
- Suport a l'èxit escolar de xiquetes, xiquets i adolescents gitanos en l'educació secundària obligatòria, incloent-hi el treball col·laboratiu amb els centres educatius, i del foment de l'educació postobligatòria.  
  
- Escoles de formació per a persones adultes i programes d'alfabetització digital, especialment dirigits a dones.  
- Formació integral per a aconseguir una major autonomia personal, professional i social de les dones gitanes.  
- Accions que potencien l'oci educatiu, així com la sensibilització i formació per a la diversitat, especialment en la joventut.  
2. Salut  
- Foment de la salut i hàbits de vida saludables i de la promoció de l'ús dels serveis preventius de salut pública.  
- Formació per a la mediació i l'acompanyament entre iguals per a la millora de la salut de la població gitana i la resolució de conflictes.  
  
3. Ocupació i comerç  
- Formació per a la recerca d'ocupació i accés a la formació professional, especialment en la joventut.  
- Accions per a la millora de les competències en el desenvolupament de l'ocupació autònoma.  
4. Habitatge  
- Activitats d'acció comunitària per a la millora dels barris on viu un important nombre de persones gitanes.  
5. Combatre l'antigitanisme i fomentar el reconeixement i la visibilització  
- Ensenyament de la llengua romaní.  
- Sensibilització sobre la història i la cultura del poble gitano, especialment en dies assenyalats.  
- Atenció a víctimes de discriminació per racisme antigitano.  
6. Participació:  
- Foment de la participació associativa i social de les persones gitanes.  
- Potenciació de la xarxa associativa.  
Requisits dels projectes:  
Els projectes aniran dirigits tant a la població gitana com no gitana, depenent de l'objectiu concret que es pretenga aconseguir, i sempre en benefici del poble gitano. Aquells vinculats a objectius, accions o actuacions de l'estratègia hauran d'indicar-ho.  
S'han de dur a terme durant l'any en què es concedeix la subvenció.  
  
2. Programa per a la igualtat de lesbianes, gais, transsexuals, bisexuals i intersexuals  
Finalitat: Donar suport a programes i actuacions que contribuïsquen al benestar i la igualtat de persones lesbianes, gais, transsexuals, bisexuals i intersexuals.  
Projectes subvencionables:  
1. Informació, assessorament i atenció integral:  
- Atenció social  
- Atenció psicològica  
- Atenció jurídica  
2. Formació i sensibilització:  
- Activitats de formació en la diversitat en pro de la igualtat com a principi social.  
- Accions de formació de professionals de l'educació, la sanitat, forces i cossos de seguretat i emergències, etc.  
- Informació i formació als agents de socialització (família, educadors i educadores, grup d'iguals, entorn social).  
- Campanyes d'informació i sensibilització. Jornades i actes corresponents a la celebració del Dia Internacional de l'Orgull LGTBI.  
  
3. Prevenció i actuació davant de la discriminació per orientació sexual o identitat de gènere:  
- Realització d'intervencions en centres educatius, sanitaris, laborals, etc.  
- Assessorament en centres educatius i sanitaris, empreses, sindicats, associacions de mares i pares, etc.  
- Assessorament a l'alumnat LGTBI i als seus familiars, o a altres persones víctimes de situacions de discriminació o assetjament.  
4. Altres projectes no inclosos en els apartats anteriors.  
Requisits dels projectes:  
Els projectes han d'anar dirigits principalment a l'atenció, la promoció i la defensa dels drets de les persones LGTBI, i a la informació i formació en el respecte a la diversitat sexual amb la finalitat de trencar els esquemes de desigualtat i discriminació.  
No són objecte de subvenció per aquesta línia pressupostària, perquè ja ho són per altres programes de salut, aquells projectes dirigits a la promoció de la salut sexual, així com a la prevenció del VIH-sida i d'altres malalties de transmissió sexual.  
Els projectes s'han de desenvolupar durant l'any en què es concedeix la subvenció.  
  
3. Programes d'escoles de famílies  
Finalitat: Donar suport als programes que contribuïsquen al benestar de les famílies, en el marc de la igualtat en la diversitat, i proporcionar els recursos i habilitats per a la solució dels conflictes.  
Projectes subvencionables:  
1. Formació a les famílies:  
- Educació en igualtat  
- Corresponsabilitat familiar  
- Igualtat en la diversitat  
- Parentalitat positiva  
2. Prevenció de conflictes intrafamiliars:  
- Gestió i resolució de conflictes intrafamiliars.  
- Actuacions dirigides a la promoció i millora de les relacions intrafamiliars.  
3. Altres projectes no inclosos en els apartats anteriors.  
Requisits dels projectes:  
Els projectes aniran dirigits a la formació de les famílies en l'àmbit dels projectes subvencionables.  
No seran objecte de subvenció aquells projectes dirigits a la formació amb famílies, que guarden relació amb programes d'intervenció social, salut mental, educativa, sanitària, penitenciària, etc., l'objecte d'atenció dels quals estiga determinat per la situació o circumstància individual d'alguna de les persones que componguen la unitat familiar. Tampoc els dirigits majoritàriament a famílies gitanes, atés que estan inclosos en el seu programa específic.  
Els projectes s'han de desenvolupar durant l'any en què es concedeix la subvenció.  
  
4. Programes de promoció de la diversitat familiar  
Finalitat: Finançament de programes que tinguen per objecte la defensa i la promoció dels diferents tipus de famílies, segons la seua estructura i composició (nombroses, monoparentals, homoparentals, etc.) i la recerca de beneficis per a elles.  
Projectes subvencionables:  
1. Informació, assessorament i atenció integral:  
- Atenció social  
- Atenció psicològica  
- Atenció jurídica  
2. Formació, visibilitat i recerca de beneficis:  
- Recerca de beneficis per a les famílies  
- Accions de promoció i visibilitat de la diversitat familiar  
- Adquisició de recursos de resolució de conflictes i apoderament  
  
3. Altres projectes no inclosos en els apartats anteriors.  
Requisits dels projectes:  
Els projectes han d'anar dirigits a la defensa i la promoció de la diversitat familiar, i s'han de desenvolupar l'any que es concedeix la subvenció.  
No són objecte de subvenció aquells projectes que guarden relació amb programes d'intervenció social, salut mental, educativa, sanitària, penitenciària, etc., l'objecte d'atenció del qual estiga determinat per la situació o circumstància individual d'alguna de les persones que componguen la unitat familiar.  
  
5. Programes d'igualtat de tracte i no-discriminació  
Finalitat: donar suport als programes i actuacions dirigides a la igualtat de tracte i no discriminació dels col·lectius de la diversitat, així com la lluita contra els delictes d'odi i l'atenció a les víctimes, especialment aquelles vinculades a les prioritats establides en l'Estratègia valenciana per a la igualtat de tracte, la no discriminació i la prevenció dels delictes d'odi.  
Projectes subvencionables:  
1. Sensibilització:  
- Foment de la igualtat de tracte i la no discriminació dels col·lectius de la diversitat en el conjunt de la societat i els mitjans de comunicació.  
- Informació i formació a professionals de l'educació, la sanitat, forces i cossos de seguretat i emergències, tercer sector, etc.  
2. Prevenció:  
- Mediació per a col·lectius vulnerables  
- Formació de col·lectius vulnerables  
3. Detecció i denuncia:  
- Formació per a la identificació de situacions de discriminació i delictes d'odi  
4. Atenció a les víctimes:  
- Assessorament, suport psicològic, legal i social, i seguiment i acompanyament en la denúncia  
5. Memòria i recollida de dades:  
- Recuperació de la memòria  
- Realització d'informes amb dades sobre incidents de discriminació i delictes d'odi  
6. Coordinació:  
- Realització de jornades d'intercanvi  
- Creació de xarxes associatives  
7. Altres projectes no inclosos en els apartats anteriors.  
Requisits dels projectes:  
Els projectes han d'anar dirigits a fomentar la igualtat de tracte i la no discriminació dels col·lectius de la diversitat, a la sensibilització i prevenció de les conductes d'odi, així com a l'atenció a les víctimes d'aquestes conductes. Aquells vinculats a objectius o actuacions de l'Estratègia han d'indicar-ho.  
Els projectes s'han de desenvolupar l'any en què es concedeix la subvenció.